पशुपालन विभाग के नौ डॉक्टर्स के दो इंक्रीमेंट रोके
अधिकारी-कर्मचारी संयुक्त मोर्चे के आंदोलन को अवैध घोषित करते हुए सरकार ने पशुपालन विभाग के 9 चिकित्सकों की दो वेतनवृद्धि रोक दी है। इन अफसरों को इस संबंध में नोटिस भी जारी कर दिए गए हैं। यह कार्रवाई विभाग के प्रमुख सचिव प्रभांशु कमल के निर्देश पर की गई है।
संयुक्त मोर्चा ने शनिवार को सामूहिक अवकाश पर रहने की घोषणा की थी, जिसका कामकाज पर असर पड़ा। इसे देखते हुए भोपाल के डिप्टी डायरेक्टर डीके राय, प्रभारी संयुक्त संचालक पीएस पटेल, बड़वानी के उप संचालक बघेल, राज्य पशु चिकित्सालय के एचएल साहू, सुनील तुमड़िया, संजीव शर्मा, ब्रजेश गुप्ता, ज्योति जैन और विशाखा अहिरवार की दो वेतन वृद्धि रोके जाने के लिये नोटिस जारी किए हैं। ये सभी चिकित्सक पशु पालन विभाग में पदस्थ हैं।
संयुक्त मोर्चा पशु प्रजनन केंद्रों को राज्य पशुधन एवं कुक्कुट विकास निगम को सौंपे जाने का विरोध कर रहा है। सरकार ने स्पष्ट किया है कि संयुक्त मोर्चा ऐसे निर्णयों के विरुद्ध आंदोलन कर रहा है जिनसे किसी भी संवर्ग का नुकसान नहीं हो रहा है।
शासन ने विभाग के डायरेक्टर और संभाग जिलों में पदस्थ अफसरों को निर्देश दिए हैं कि वे प्रतिदिन आंदोलन में शामिल होने वाले अधिकारी कर्मचारियों की जानकारी उपलब्ध करवाएं।
hin_Deva hin_Deva hin_Deva hin_Deva hin_Deva